Sotsiaalministri määruse „Sotsiaalministri 15. oktoobri 2025. a määruse nr 57 „Sotsiaalkaitse infosüsteemi kantava isikustatud sotsiaalmaksu pensionikindlustuse osa arvestusliku keskmise suuruse kinnitamine“ muutmine” eelnõu seletuskiri

1. Sissejuhatus

1.1. Sisukokkuvõte 
Eelnõuga täiendatakse sotsiaalministri 15. oktoobri 2025. a määrust nr 57 „Sotsiaalkaitse infosüsteemi kantava isikustatud sotsiaalmaksu pensionikindlustuse osa arvestusliku keskmise suuruse kinnitamine“. Määrusesse lisatakse 2027. aasta isikustatud sotsiaalmaksu pensionikindlustuse osa arvestuslik keskmine suurus ja selle rakendamise ajavahemik.
Isikustatud sotsiaalmaksu pensionikindlustuse osa arvestuslikku keskmist suurust kasutatakse pensioni arvutamiseks, kui pensioni taotlemise ajaks ei ole veel kinnitatud isikustatud sotsiaalmaksu keskmist tegelikku suurust. See tagab, et kuni pensioni taotlemiseni makstud sotsiaalmaks võetakse kindlustusosaku arvutamisel arvesse. Pärast isikustatud sotsiaalmaksu keskmise suuruse kinnitamist tehakse pensionäri kindlustusosaku ümberarvestus.

1.2. Eelnõu ettevalmistaja

Eelnõu valmistas ette Sotsiaalministeerium. Eelnõu ja seletuskirja koostasid Sotsiaalministeeriumi hüvitiste ja pensionipoliitika osakonna nõunik Liidia Soontak (liidia.soontak@sm.ee) ning Rahandusministeeriumi fiskaalpoliitika osakonna analüütik Margus Tuvikene (margus.tuvikene@fin.ee).

Eelnõu õigusliku ekspertiisi tegi Sotsiaalministeeriumi õigusnõunik Reet Kodu (reet.kodu@sm.ee).

1.3. Märkused

Eelnõuga muudetakse sotsiaalministri 15. oktoobri 2025. a määruse nr 57 „Sotsiaalkaitse infosüsteemi kantava isikustatud sotsiaalmaksu pensionikindlustuse osa arvestusliku keskmise suuruse kinnitamine“ järgmist redaktsiooni: RT I, 21.10.2025, 8. 

Eelnõu ei ole seotud teiste menetluses olevate seaduste või määruste eelnõudega. Eelnõu ei ole seotud isikuandmete töötlemisega isikuandmete kaitse üldmääruse tähenduses. Eelnõu ei suurenda halduskoormust.

2. Eelnõu sisu ja võrdlev analüüs
Eelnõuga muudetakse sotsiaalministri 15. oktoobri 2025. a määrust nr 57 „Sotsiaalkaitse infosüsteemi kantava isikustatud sotsiaalmaksu pensionikindlustuse osa arvestusliku keskmise suuruse kinnitamine“. Määrust täiendatakse 2027. aasta isikustatud sotsiaalmaksu pensionikindlustuse osa arvestusliku keskmise suuruse ja selle rakendamise ajavahemikuga.
Eelnõu koosneb kahest punktist.

Eelnõu punktiga 1 täiendatakse määruse § 1 lõikega 3, millega kinnitatakse 2027. aasta isikustatud sotsiaalmaksu pensionikindlustuse osa arvestuslikuks keskmiseks suuruseks 5390,85 eurot. Arvestusliku keskmise suuruse arvutamisel lähtutakse 2025. aasta isikustatud sotsiaalmaksu pensionikindlustuse osa tegelikust keskmisest suurusest, mida korrigeeritakse Rahandusministeeriumi prognoositud 2026. ja 2027. aasta kasvumääradega.

Sotsiaalministri 13. märtsi 2026. a määruse nr 7 „Sotsiaalkaitse infosüsteemi kantud 2025. aasta isikustatud sotsiaalmaksu pensionikindlustuse osa keskmise suuruse kinnitamine“ kohaselt on 2025. aasta tegelik keskmine suurus 4845,72 eurot.
Rahandusministeeriumi suveprognoosi alusel, milles on arvestatud ka aastate 2026–2029 riigieelarve strateegia meetmete mõju, on isikustatud sotsiaalmaksu pensionikindlustuse osa muutus 2026. aastal 5,58% ja 2027. aastal 5,37%.

2027. aasta arvestusliku keskmise suuruse arvutamiseks korrutatakse 2025. aasta tegelik keskmine suurus 4845,72 eurot koefitsiendiga 1,0558 ja saadud tulemus koefitsiendiga 1,0537 (4845,72 × 1,0558 × 1,0537 = 5390,85 eurot). Isikustatud sotsiaalmaksu pensionikindlustuse osa arvestuslik keskmine suurus 5390,85 eurot on arvutatud ühe sendi täpsusega.

Eelnõu punktiga 2 täiendatakse määruse § 2 lõikega 3. Muudatuse kohaselt rakendatakse 2027. aasta isikustatud sotsiaalmaksu pensionikindlustuse osa arvestuslikku keskmist suurust riiklike pensionide määramisel ja riikliku pensionikindlustuse seaduse § 25 lõike 1 punktides 2 ja 3 sätestatud ümberarvutamisel ajavahemikul 1. jaanuarist 2027. a kuni 31. märtsini 2028. a. Rakendusperiood on pikem kui üks aasta, sest 2027. aasta tegelik keskmine suurus kinnitatakse 2028. aasta 20. märtsiks ja seda rakendatakse pensioni määramisel ning ümberarvutamisel alates 1. aprillist 2028. a.

Määrus jõustub üldises korras kolmandal päeval pärast Riigi Teatajas avaldamist.

3. Eelnõu vastavus Euroopa Liidu õigusele

Riikliku pensionikindlustuse määramise ja maksmise tingimuste kehtestamine on liikmesriigi pädevuses, seega Euroopa Liit ei harmoniseeri pensionisüsteeme. Samal ajal reguleerib Euroopa Parlamendi ja Nõukogu määrus (EÜ) nr 883/2004 sotsiaalkindlustusskeemide koordineerimist isikute piiriülesel liikumisel. Seega, kui tekib piiriülene olukord, tuleb kohaldada määrust 883/2004 ja sellest tulenevaid erisusi.

4. Määruse mõjud

Vanaduspension koosneb neljast osast:
· baasosast;
· staažiosast, mille suurus võrdub pensioniõigusliku staaži aastate arvu ja aastahinde korrutisega;
· kindlustusosast, mille suurus võrdub pensionikindlustatu kindlustusosakute summa ja aastahinde korrutisega;
· ühendosast, mille suurus võrdub poole kindlustusosakute ja poole solidaarosakute summa ning aastahinde korrutisega.

Pensionikindlustatule arvutatakse eelmise kalendriaasta kindlustusosak iga aasta 1. aprilliks. Kindlustusosaku arvutamiseks jagatakse inimese eest arvestatud ja makstud isikustatud sotsiaalmaksu pensionikindlustuse osa sama aasta isikustatud sotsiaalmaksu pensionikindlustuse osa keskmise suurusega. Valdkonna eest vastutav minister kinnitab eelmise kalendriaasta tegeliku keskmise suuruse hiljemalt jooksva aasta 20. märtsil ning seda rakendatakse pensioni määramisel ja ümberarvutamisel tähtajaga alates 1. aprillist.

Kui inimene taotleb riiklikku pensioni ajal, mil ei ole kinnitatud sama aasta isikustatud sotsiaalmaksu keskmist suurust, arvutatakse tema kindlustusosak isikustatud sotsiaalmaksu pensionikindlustuse osa arvestusliku suuruse alusel. See tagab pensionitaotlejale, et tema eest kuni pensioni taotlemiseni makstud sotsiaalmaks võetakse arvesse ning talle arvutatakse selle alusel kindlustusosak, kasutades vastava aasta arvestuslikku suurust. Keskmise sotsiaalmaksu pensionikindlustuse suuruse kinnitamisel arvutatakse arvestusliku suuruse alusel arvutatud kindlustusosak ümber alates 1. aprillist.

Näiteks kui inimene taotleb pensioni 1. novembril 2027. a ja selleks ajaks ei ole 2027. aasta isikustatud sotsiaalmaksu pensionikindlustuse osa tegelikku keskmist suurust veel kinnitatud, kasutatakse 2027. aasta kindlustusosaku leidmiseks arvestuslikku keskmist suurust 5390,85 eurot. Kui pensioni taotleva töötaja eest on 2027. aastal arvestatud ja makstud isikustatud sotsiaalmaksu pensionikindlustuse osa 5390,85 eurot, on tema kindlustusosak 1,0 (5390,85 : 5390,85 = 1,0). Kui tema eest on arvestatud ja makstud 2695,43 eurot, on kindlustusosak ümardatult 0,5 (2695,43 : 5390,85 = 0,5).

Mõju pensioni taotlejatele on tehnilist laadi. Arvestusliku keskmise suuruse kasutamine võimaldab võtta 2027. aasta eest arvestatud ja makstud isikustatud sotsiaalmaksu pensionikindlustuse osa pensioni arvutamisel arvesse enne 2027. aasta tegeliku keskmise suuruse kinnitamist. Pärast tegeliku keskmise suuruse kinnitamist arvutatakse pension ümber. Muudatus ei muuda pensioni arvutamise põhimõtteid ega tekita isikutele, tööandjatele või asutustele uusi kohustusi. Halduskoormus ei suurene.
5. Määruse rakendamisega seotud tegevused, vajalikud kulutused  ja määruse rakendamise eeldatavad kulud

Muudatusmäärusega ei kaasne uusi kulusid. Riikliku pensioni määramise ja maksmisega seotud kulud kaetakse 2027. aasta riigieelarves selleks ette nähtud vahenditest.

6. Määruse jõustumine
Määrus jõustub üldises korras, seda rakendatakse vastavalt eelnõu punktis 2 sätestatule. 
7. Eelnõu kooskõlastamine, huvirühmade kaasamine ja avalik konsultatsioon

Eelnõu esitatakse kooskõlastamiseks ja arvamuse avaldamiseks eelnõude infosüsteemi kaudu Rahandusministeeriumile ja Sotsiaalkindlustusametile.

